Anne Baastrup (SF), 1998-11-19:
Det her er ikke nemt.
Spørgsmålet er bare, hvordan vi gør det på en sådan måde, at vi rent faktisk forhindrer fremtidige forbrydelser, at vi forhindrer, at børn i fremtiden krænkes.
Der er tre partier, der er kommet med nogle forslag, og jeg vil koncentrere mig i min ordførertale om Kristeligt Folkepartis, for det er min opfattelse, at det er Kristeligt Folkepartis forslag, der er mest gennemarbejdet, og det indeholder jo elementer, som også Det Konservative Folkeparti har, og så vil jeg ikke gå så dybt ind i forslaget fra Dansk Folkeparti, idet det er sådan en måske lidt plat måde at komme uden om de meget alvorlige problemer, der er, i forsøget på rent faktisk at komme i gang med at efterforske den her forbrydelsestype.
Jeg vil så starte med forsigtigt at spørge ordførerne for forslagsstillerne - fru Lissa Mathiasen har spurgt tidligere - som alle snakker om, at vi skal have gjort det sådan, at politiet kan komme ind og bryde meddelelseshemmeligheden.
Hvem vil skrive under på, at det er en meddelelse, der ligger på Internettet?
Kan det ikke også godt være et dokument?
Kan det i virkeligheden ikke være et spørgsmål om ransagning?
Er der nogen af ordførerne, der har gennemtænkt det her, og hvad er det så i givet fald for nogle bestemmelser i retsplejeloven, der skal laves om?
Det synes jeg i og for sig godt at man kunne tænke lidt over.
Og det er også en af grundene til, at justitsministeren har nedsat det her udvalg for at finde ud af: Hvad er det for noget, vi har i hænderne? Jeg har været på Internettet ganske få gange og har også læst om det i aviserne.
Det er sådan mit forhold til Internettet.
Men ikke desto mindre synes jeg, at det vil være ganske relevant at finde ud af det, før de forskellige ordførere eventuelt sender deres forslag i salen til eventuel vedtagelse.
Så er der spørgsmålet om strafferammen.
Sagen er den, at hvis vi laver strafferammen for høj, så betyder det, at folk fjerner billederne.
Hvad betyder det?
Det betyder, at der bliver behov for nye billeder.
Og hvad betyder det?
Vores problem med lovforslaget dengang var, at det også var forbudt at besidde gamle billeder.
De mennesker, som fortalte os om det, forklarede netop, at hvis vi også forbød de gamle billeder, betød det nye krænkede børn.
Jeg tror ikke, at de, der foretager den her type bytning, i og for sig tænker så meget i strafferammer.
Det, de tænker i, er de billeder, der rent faktisk bliver byttet.
Derfor er det også vigtigt, at vi ikke udelukkende tænker i strafferammer, men tænker: Hvordan forhindrer vi fremtidig kriminalitet, fremtidigt krænkede børn?
Så har Dansk Folkeparti et forslag om, at man logger de der filer ned i en 3 måneders tid.
Jeg har snakket med forskellige datafreaks, og de siger, at det godt kan være en løsning, men de er bare ikke sikre på, at det er den rigtige løsning.
Det kan gå i ganske kort tid, men så vil vi stå i en situation, hvor man bare formidler billederne på en anden måde.
Det, der er så utrolig vigtigt for SF, når vi skal i gang med overhovedet at lovregulere på Internettet, er, at vi ikke lovregulerer på en sådan måde, at vi bliver til grin over for alle de der forskellige edb-freaks.
Og specielt vil det være ganske forfærdeligt, hvis vi bliver til grin på en lovregulering, når det drejer sig om børnepornografi.
Det må ikke ske!
Vi har stor forståelse for Kristeligt Folkepartis
virkelig alvorlige forsøg på at tage det dér spadestik dybere, men vi er usikre på, om det er det rigtige
Og så har jeg i den forbindelse et dumt spørgsmål.
Vi har selv et webhotel i SF, og det kan hvem som helst gå ind og kigge på, uden at der skal en lovændring til.
Jeg ved godt, at der er partier - et enkelt - der går efter overskrifter i den her sag, men det er ikke rimeligt.
Det er børn, der krænkes, bare fordi der er nogle, der vil have nogle fede overskrifter om, at nu gør vi noget.
Det man gør hjælper bare ikke spor. Vi skal lave en lovgivning, der rent faktisk gør en forskel, og derfor tror jeg, det er absolut nødvendigt, at vi venter på Brydensholtudvalget, for de har altså nogle af de der freaks tilknyttet, som ved, hvad det handler om.